32002R0134
L 024/1
JURNALUL OFÍCIAL AL UNIUNII EUROPENE
REGULAMENTUL (CE) NR. 134/2002 AL CONSILIULUI
din 22 ianuarie 2002
de modificare a Regulamentului (CE) nr. 2531/98 privind aplicarea rezervelor obligatorii de către Banca Centrală Europeană
CONSILIUL UNIUNII EUROPENE,
având în vedere statutul Sistemului European al Băncilor Centrale și al Băncii Centrale Europene (denumit în continuare „statutul”), în special articolul 19.2,
având în vedere recomandarea Băncii Centrale Europene,
având în vedere avizul Parlamentului European (1),
având în vedere avizul Comisiei (2),
hotărând în conformitate cu procedura prevăzută la articolul 107 alineatul (6) din Tratatul de instituire a Comunității Europene și articolul 42 din statut și în condițiile prevăzute în articolul 43.1 din statut, alineatul (8) din Protocolul referitor la anumite dispoziții privind Regatul Unit al Marii Britanii și Irlandei de Nord și alineatul (2) din Protocolul referitor la anumite dispoziții privind Danemarca, ambele protocoale fiind anexate la Tratatul menționat,
întrucât:
(1)
La 23 noiembrie 1998 Consiliul adoptă Regulamentul (CE) nr. 2531/98 privind aplicarea rezervelor obligatorii de către Banca Centrală Europeană (3).
(2)
În Regulamentul (CE) nr. 2531/98 sunt prevăzute sancțiuni și proceduri specifice, care prevăd o procedură simplificată pentru impunerea de sancțiuni în cazul anumitor tipuri de încălcări, dar care se referă la Regulamentul (CE) nr. 2532/98 al Consiliului din 23 noiembrie 1998 privind competențele Băncii Centrale Europene de a impune sancțiuni (4) în ceea ce privește principiile și procedurile pentru impunerea de sancțiuni.
(3)
Experiența în aplicarea procedurii de revizuire prevăzute la articolul 3 alineatul (7) din Regulamentul (CE) nr. 2532/98 și simplificată prin articolul 7 alineatul (2) din Regulamentul (CE) nr. 2531/98 a dovedit că perioada redusă de 15 zile nu oferă Consiliului director suficient timp pentru a adopta o decizie corespunzătoare.
(4)
Pentru a asigura o procedură de revizuire eficientă, perioada necesară Consiliului director pentru adoptarea unei decizii ar trebui extinsă la două luni,
ADOPTĂ PREZENTUL REGULAMENT:
Articolul 1
La articolul 7 alineatul (2) din Regulamentul (CE) nr. 2531/98, trimiterea la articolul 3 alineatul (7) din Regulamentul (CE) nr. 2532/98 se elimină.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament se aplică solicitărilor efectuate după data intrării în vigoare a prezentului regulament. În acest sens, data relevantă este data la care BCE primește solicitarea.
Prezentul regulament este obligatoriu în toate elementele sale și se aplică direct în statele membre în conformitate cu Tratatul de instituire a Comunității Europene.
Adoptat la Bruxelles, 22 ianuarie 2002.